ՀԻՄՆԱՎՈՐՈՒՄ

«ԳԵՈԴԵԶԻԱԿԱՆ ԵՎ ՔԱՐՏԵԶԱԳՐԱԿԱՆ ԳՈՐԾՈՒՆԵՈՒԹՅԱՆ ՄԱՍԻՆ» ՕՐԵՆՔԻ ՆԱԽԱԳԾԻ ԸՆԴՈՒՆՄԱՆ ԱՆՀՐԱԺԵՇՏՈՒԹՅԱՆ

 **1. Կարգավորման ենթակա ոլորտի կամ խնդրի սահմանումը**

 «Գեոդեզիական և քարտեզագրական գործունեության մասին» օրենքի նախագիծը (այսուհետ՝ Նախագիծ) կարգավորում է Հայաստանի Հանրապետությունում գեոդեզիական, քարտեզագրական գործունեության իրականացման արդյունքում ծագող հարաբերությունները:

 **2. Առկա իրավիճակը**

 «Գեոդեզիայի և քարտեզագրության մասին» օրենքում փոփոխություններ և լրացումներ կատարելու մասին» Հայաստանի Հանրապետության 2021 թվականի դեկտեմբերի 10-ի N ՀՕ-431-Ն օրենքով փոփոխություններ և լրացումներ կատարվեցին «Գեոդեզիայի և քարտեզագրության մասին» օրենքում: Օրենքում նախատեսելով տարածական տվյալների և տարածական տվյալների ենթակառուցվածքների վերաբերյալ կարգավորումներ: Տվյալ փոփոխության նպատակներից էր հնարավորինս արագ կարգավորել նշված նոր և երկրի զարգացման, անվտանգության ապահովման տեսանկյունից կարևոր ոլորտները, քանի որ պրակտիկայում գործում էին տարածական տվյալների ստեղծման և օգտագործման չկարգավորված հարաբերություններ: Սակայն գեոդեզիան և քարտեզագրությունը մի կողմից և տարածական տվյալները մյուս կողմից միմյանց հետ հարաբերակցվում են որպես պրոցես և արդյունք: Այսինքն՝ դրանց միջև առկա է որոշակի կապ: Այդուհանդերձ առկա է նաև էական տարբերություն, որը պայմանավորված է նշված հանգամանքով: Այդ իսկ պատճառով նպատակահարմար է խնդրո առարկա ոլորտները կարգավորել առանձին իրավական ակտերով: Դա է հաստատում նաև միջազգային փորձը (Ուզբեկստան, արևելյան Եվրոպայի երկրներ):

 Նախագծով առաջարկվում է ուժը կորցրած ճանաչել գործող «Գեոդեզիայի, քարտեզագրության և տարածական տվյալների ենթակառուցվածքի մասին» օրենքը, ընդունել «Գեոդեզիական և քարտեզագրական գործունեության մասին» օրենք: Շրջանառվում է նաև «Տարածական տվյալների մասին» առանձին օրենք ընդունելու վերաբերյալ նախագիծ: Երկու նախագծերը միտված են կարգավորելու գեոդեզիայի, քարտեզագրության, ինչպես նաև տարածական տվյալների ոլորտները:

 **3. Կարգավորման նպատակները, ակնկալվող արդյունքը**

 Նախագծի նպատակն է կարգավորել գեոդեզիական և քարտեզագրական գործունեության աշխատանքները, սահմանել գեոդեզիայի և քարտեզագրության բնագավառում Հայաստանի Հանրապետության գործադիր իշխանության հանրապետական և տարածքային կառավարման, տեղական ինքնակառավարման մարմինների և այլ սուբյեկտների իրավասությունները, միջազգային համագործակցության, ինչպես նաև վեճերի լուծման կարգը և օրենքը խախտելու համար պատասխանատվությունները:

 Նախագծի 2-րդ հոդվածում ներկայացված են օրենքում կիրառվող այն հասկացությունները, որոնք ունեն մասնագիտական բնույթ, հանրածանոթ չեն և ոչ մասնագիտական հանրույթին կարգավորումների իմաստը լիարժեքորեն հնարավոր է ներկայացնել կիրառված տերմինների սահմանմամբ:

 3-րդ հոդվածով կարգավորվում են գեոդեզիական և քարտեզագրական աշխատանքների դասակարգումը ըստ իրենց նշանակության: Ըստ այդմ գեոդեզիական և քարտեզագրական աշխատանքները դասակարգվում են

 1) պետական նշանակության աշխատանքների.

 2) տեղական նշանակության աշխատանքների:

 Դասակարգման հիմքում դրված է տվյալ աշխատանքների նշանակությունը հանրության առավել լայն շրջանակի կարիքների և դրանց արժեքի տեսանկյունից: Այսինքն՝ որոշակի նեղ ոլորտի կամ առավել սահմանափակ տարածքում կիրառական տեղեկատվություն ստանալու համար կատարված աշխատանքները դասակարգվում են տեղական նշանակության աշխատանքների շարքում, հակառակ պարագայում՝ պետական նշանակության:

 4-րդ հոդվածում սահմանված են գեոդեզիական և քարտեզագրական գործունեության սուբյեկտները և օբյեկտները:

 Գեոդեզիական և քարտեզագրական գործունեության սուբյեկտներ են համարվում պետական կառավարման, տեղական ինքնակառավարման մարմինները, պաշտոնատար անձինք, իրավաբանական և ֆիզիկական անձինք, միջազգային կազմակերպությունները:

 Գեոդեզիական և քարտեզագրական գործունեության օբյեկտ են Հայաստանի Հանրապետության տարածքը և նրա առանձին մասերը, երկրագնդի մնացած տարածքները և տիեզերքի բնական երկնային մարմինները:

 Գեոդեզիական և քարտեզագրական գործունեության արդյունքում ստեղծվում են գեոդեզիական և քարտեզագրական նյութեր (տվյալները), գեոդեզիական կետեր և ցանցեր, տարածական տվյալներ, աշխարհագրական տեղեկատվական համակարգեր, տարածական տվյալների ենթակառուցվածքներ, գիտատեխնիկական, փորձագիական գործունեության արդյունքներ, այդ թվում` նորմատիվ իրավական կամ տեխնիկական փաստաթղթեր։

 Հայաստանի Հանրապետության կառավարության, պետական կառավարման և տեղական ինքնակառավարման մարմինների իրավասությունները գեոդեզիայի և քարտեզագրության բնագավառներում սահմանվել են՝ հիմք ընդունելով օրենսդրությամբ նրանց վերապահված գործառույթները մասնավորապես տարածքային կառավարման, անշարժ գույքին առնչվող գործառնությունների, ոլորտային արխիվների և տեղեկատվության կառավարման ոլորտներում, ինչպես նաև դրանց պատշաճ իրականացման համար գեոդեզիական և քարտեզագրական աշխատանքների կարևորությունը:

 Պետական կարիքների համար իրականացվող գեոդեզիական և քարտեզագրական գործունեության ֆինանսավորումն իրականացվում է Հայաստանի Հանրապետության պետական բյուջեի կամ օրենքով չարգելված այլ միջոցների հաշվին` պետական և տեղական նշանակության գեոդեզիական և քարտեզագրական աշխատանքների հաստատված ծրագրերի հիման վրա։

 Համայնքային կարիքների համար աշխատանքները դինանսավորվում են համայնքային բյուջեի միջոցների հաշվին:

 Այլ նպատակների համար իրագործվող գեոդեզիական և քարտեզագրական գործունեությունը ֆինանսավորվում է գեոդեզիական և քարտեզագրական աշխատանքների պատվիրատու հանդիսացող ֆիզիկական և իրավաբանական անձանց միջոցների հաշվին:

 Հանրային միջոցների խնայողության համար 12-րդ հոդվածի 4-րդ մասով սահմանվում է, որ պետական բյուջեի միջոցների հաշվին ֆինանսավորվող գեոդեզիական և քարտեզագրական աշխատանքների պատվիրատու կամ կատարող հանդիսացող գեոդեզիական և քարտեզագրական գործունեության սուբյեկտները պարտադիր կարգով պետք է օգտագործեն նախկինում ստեղծված գեոդեզիական և քարտեզագրական նյութերն ու տարածական տվյալները, եթե դրանք բավարարում են տվյալ աշխատանքների համար սահմանված նորմատիվ պահանջները։

 Ոլորտում պետական վերահսկողությունն իրականացնում է համապատասխան տեսչական մարմինը, որի գործառույթները սահմանված են 13-րդ հոդվածով:

 Գեոդեզիայի և քարտեզագրության բնագավառների սերտորեն առնչվում են նաև պետական անվտանգության հետ: Այդ իսկ պատճառով 14-15-րդ հոդվածներում ամարագրվել են.

 - Գեոդեզիական և քարտեզագրական գործունեության բնագավառի տեղեկությունները պետական և ծառայողական գաղտնիքի շարքին դասելու, դրանք պահպանելու (պաշտպանելու), գաղտնազերծելու, օգտագործելու իրավական հիմքերը գեոդեզիական և քարտեզագրական գործունեության սուբյեկտների իրավունքները, պարտականությունները և լիազորությունները կարգավորվում են «Պետական և ծառայողական գաղտնիքի մասին» օրենքով:

**-** Գեոդեզիական և քարտեզագրական գործունեության իրականացումը Հայաստանի Հանրապետության պաշտպանության և անվտանգության ապահովման նպատակներով իրագործում են պաշտպանության կամ անվտանգության բնագավառների պետական լիազորված մարմինները: Պաշտպանության կամ անվտանգության բնագավառների պետական լիազորված մարմինների միջնորդության առկայության դեպքում պետական կառավարման և տեղական ինքնակառավարման մարմիններն իրենց իրավասության սահմաններում աջակցում են նախորդիվ նշված աշխատանքներին:

 Նույն խնդրին է առնչվում նաև ռեֆերենց կայանների շահագործումը:

 «Գեոդեզիայի և քարտեզագրության մասին» օրենքի նախագծի ընդունումը պետական և համայնքային բյուջեների եկամուտներում և ծախսերում փոփոխություններ չի առաջացնում:

 Նախագիծը բխում է Կառավարության 2021-2026 թթ. ծրագրի 2.3-րդ ենթակետի պահանջներից: